এই মুহূর্তে বাংলাদেশের বাজার ছেয়ে গিয়েছে পদ্মার রুপোলি ইলিশে। ঢাকা, চট্টগ্রাম, বরিশাল, খুলনায় ইলিশ মাছ বিকোচ্ছে বেশ কম দামে। সেখানে এক কিলো ইলিশের দাম ৫০০ বাংলাদেশি টাকা। অর্থাৎ কলকাতায় তার দাম হওয়ার কথা ৪০০-৪৪০ টাকা। বাংলাদেশ ইলিশ পাঠালে এখন কলকাতা ও সংলগ্ন এলাকায় এই দামেই তা খেতে পারত বাঙালি। এত সস্তায় পদ্মার ইলিশ মাছ খেতে পারাটা সৌভাগ্য বৈকি! কিন্তু তা হচ্ছে না আপাতত। মায়ানমারের ইলিশ অল্প পরিমাণে আসছে বাজারে। কলকাতায় তার পাইকারি দর ১০০০-১১০০ টাকা। এটা ৮০০-৯০০ গ্রাম মাছের দাম। খুচরো দর একটু বেশি। এত দাম দিয়ে ইলিশ মাছ খাওয়া সবার পক্ষে সম্ভব হবে না, এটাই স্বাভাবিক।